To lig er fundet på Mariebjerg kirkegård i Gentofte.

To lig er blevet fundet på Mariebjerg kirkegård i Gentofte i Nordsjælland onsdag formiddag. Nordsjællands Politi fortæller til TV 2, at der er tale om en 69-årig mand og en 25-årig kvinde, og at der er tale om far og datter.

Undersøgelser fra poltiets teknikere har vist, at den 69-årige mand har dræbt datteren og efterfølgende taget livet af sig selv. De pårørende er underrettet.

- Nordsjællands Politi betragter hændelsen som en familietragedie og ønsker ikke at kommentere sagen yderligere, skriver de i en pressemeddelelse.

Gartner fandt ligene

Tommy Nielsen, der er gartner på kirkegården, oplyser til TV 2's reporter på stedet, at det var ham der fandt ligene tidligere på formiddagen ved et område af kirkegården med urner.

Han er meget påvirket og ønsker derfor ikke at gå i detaljer med sin oplevelse.

Politiet har afspærret store områder af kirkegården og foretager fortsat undersøgelser.

Politihunde undersøger Mariebjerg kirkegård. Foto: Mikkel Secher, TV 2 / Mikkel Secher, TV 2

Alle indgange til kirkegården er afspærret.